Broj: 711-I-259-Pp-535-22/23-04-19

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **rukovodeće državne službenice Marice Mikec, Glavne tajnice u Ministarstvu kulture i medija**,na stručnom sastanku Povjerenstva održanom dana 10. siječnja 2023.g., donosi sljedeći:

 **ZAKLJUČAK**

1. **Postupak za odlučivanje o sukobu interesa protiv rukovodeće državne službenice Marice Mikec, Glavne tajnice u ministarstvu kulture i medija, u odnosu na okolnost da u imovinskoj kartici nije navela primitke koje je ostvarivala kao članica Upravnog vijeća Hrvatskog restauratorskog zavoda te članica Kazališnog vijeća Hrvatskog narodnog kazališta u Zagrebu neće se pokrenuti, budući da se na rukovodeće državne službenike primjenjuju samo odredbe članaka 10. do 14. glave III. i članaka 48. do 50. ZSSI/21-a.**
2. **Sukladno odredbi članka 41. stavka 5. ZSSI/21-a, postupak za odlučivanje o sukobu interesa protiv rukovodeće državne službenice Marice Mikec, Glavne tajnice u ministarstvu kulture i medija, u odnosu na okolnost da je ista dok je obnaša dužnost pomoćnice ministra kulture te tijekom razdoblja od 12 mjeseci od prestanka njezina obnašanja primala novčanu naknadu kao članica Upravnog vijeća Hrvatskog restauratorskog zavoda te Kazališnog vijeća Hrvatskog narodnog kazališta u Zagrebu neće se pokrenuti, budući da je od završetka obnašanja navedene dužnosti do otvaranja predmeta prošlo više od 18 mjeseci, a da Marica Mikec nije nastavila obnašati drugu dužnost u smislu članka 3. stavka 1. i 2. ZSSI/21-a.**

Obrazloženje

 Dana 21. studenog 2022. Povjerenstvo je zaprimilo neanonimnu prijavu sukoba interesa protiv rukovodeće državne službenice Marice Mikec u kojoj se navodi da je ista članica Upravnog vijeća Hrvatskog restauratorskog zavoda, gdje ostvaruje prihode sukladno pravilniku, kao i da je članica Kazališnog vijeća Hrvatskog narodnog kazališta u Zagrebu (u daljnjem tekstu: HNK Zagreb), u kojem također ostvaruje prihode. Nadalje, u prijavi se navodi kako ista navedene prihode nije prijavila u svojoj imovinskoj kartici te da iste prima već duže vremena.

 Člankom 3. stavkom 3. ZSSI/21-a propisano je da se odredbe članka 10. do 14. glave III. i članaka 48. do 50. ZSSI/21-a primjenjuju i na rukovodeće državne službenike. Istovjetno je bilo propisano i odredbom članka 3. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11)

Člankom 74. Zakona o državnim službenicima („Narodne novine“, broj 92/05, 140/05, 142/06, 77/07, 107/07, 27/08, 34/11, 49/11, 150/11, 34/12, 49/12, 37/13, 38/13, 01/15, 138/15, 61/17, 70/19, 98/19, 141/22) propisano je da u kategoriji radnih mjesta rukovodećih službenika, na radno mjesto glavnog tajnika ministarstva službenike imenuje i razrješava Vlada na prijedlog čelnika tijela, na temelju javnog natječaja na razdoblje od četiri godine. Slijedom navedenog Marica Mikec kao Glavna tajnica Ministarstva kulture i medija smatra se rukovodećom državnom službenicom na koju se primjenjuju samo određene odredbe ZSSI/21-a.

 Nadalje, članak 3. stavak 1. točka 26. ZSSI/11-a propisivao je da su pomoćnici ministara dužnosnici u smislu navedenog Zakona. ZSSI/11 se primjenjivao do 24. prosinca 2021., s obzirom da je 25. prosinca 2021. na snagu stupio ZSSI/21. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu, stoga je istim ukinuta dužnost pomoćnika ministra.

Upravnom organizacijom u sastavu ministarstva rukovodi ravnatelj za uprave, zavode, ravnateljstva i urede, kao rukovodeći državni službenik. Člankom 69. stavkom 2. navedenog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava.

 Uvidom u Registar dužnosnika utvrđeno je da je Marica Mikec dužnost pomoćnice ministra kulture i medija obnašala od 29. studenog 2016.g. do 11. veljače 2021.g., te se slijedom ranije navedenog, povodom obnašanja navedene dužnosti, smatrala dužnosnicom u smislu odredbi ZSSI/11-a.

 Povjerenstvo je u svrhu provjere osnovanosti navoda prijave od Ministarstva kulture i medija zatražilo podatak je li Marica Mikec predsjednica ili članica Upravnog vijeća Hrvatskog restauratorskog zavoda te ukoliko jest od kada, te temeljem kojeg propisa/odluke, kao i i prima li za navedeno novčanu naknadu i u kojem iznosu, odnosno je li Marica Mikec članica Kazališnog vijeća HNK Zagreb te ukoliko jest od kada, na temeljem kojeg propisa/odluke i prima li za navedeno novčanu naknadu i u kojem iznosu. Isto tako Povjerenstvo je zatražilo i podatak je li Marica Mikec predsjednica ili članica upravnih vijeća drugih ustanova, povjerenstava, savjeta i slično, kojima je osnivač Ministarstvo kulture i medija, te ukoliko jest od kada, na temeljem kojeg propisa/odluke i prima li za to novčanu naknadu i u kojem iznosu.

 Ministarstvo kulture i medija odgovorilo je na traženje Povjerenstva navodeći da je Marica Mikec razriješena dužnosti pomoćnice ministrice kulture i medija s danom 11. veljače 2021. godine, te da je s danom 28. travnja 2021. godine imenovana Glavnom tajnicom Ministarstva kulture i medija temeljem rješenja Vlade Republike Hrvatske. Nadalje, navodi se da je za vrijeme obnašanja dužnosti pomoćnice ministrice imenovana za članicu Upravnog vijeća Hrvatskog restauratorskog zavoda s danom 3. kolovoza 2018. godine u četverogodišnjem mandatu te da je bila članica Upravnog vijeća do isteka mandata, odnosno do 3. kolovoza 2022. godine. Nadalje, navodi se da je nakon toga ponovno imenovana za članicu Upravnog vijeća Hrvatskog restauratorskog zavoda, s danom 4. kolovoza 2022. godine u narednom mandatu te da je također imenovana za članicu Kazališnog vijeća HNK Zagreb s danom 30. srpnja 2021. godine u četverogodišnjem mandatu. Ministarstvo također napominje kako Marica Mikec nije predsjednica, niti članica drugih upravnih vijeća ustanova, povjerenstava, savjeta i slično kojima je osnivač Ministarstvo kulture i medija. Nadalje, ističe se kako je novčana naknada za člana Upravnog vijeća Hrvatskog restauratorskog zavoda propisana člankom 20. Statuta Hrvatskog restauratorskog zavoda u iznosu od 500,00 kuna neto po sjednici, dok se članovima Kazališnog vijeća HNK Zagreb isplaćuje naknada u iznosu od 300,00 kuna neto po sjednici.

 Uvidom u Registar pravnih osoba od posebnog interesa kojeg vodi i ustrojava Povjerenstvo, isto je utvrdilo da je Hrvatski restauratorski zavod ustanova od posebnog državnog interesa temeljem Odluke o popisu pravnih osoba od posebnog državnog interesa od 15. prosinca 2010., Odluke o izmjenama i dopunama Odluke o popisu pravnih osoba od posebnog državnog interesa od 31. siječnja 2014., Odluke o izmjenama i dopunama Odluke o popisu pravnih osoba do posebnog interesa od 15. svibnja 2015. i Odluke o dopuni Odluke o popisu pravnih osoba od posebnog državnog interesa od 25 rujna 2015.g.

 Također, HNK Zagreb je proglašen ustanovom od posebnog interesa za Grad Zagreb Odlukom Gradske skupštine Grada Zagreba o popisu pravnih osoba od posebnog interesa za Grad Zagreb Gradske skupštine Grada Zagreba od 12. srpnja 2012., te Odlukom Gradske skupštine Grada Zagreba o izmjenama i dopunama Odluke o popisu pravnih osoba od posebnog interesa za Grad Zagreb od 10. rujna 2015. („Službeni glasnik Grada Zagreba“, broj 10/12. i 19/15.)

U odnosu na činjenicu da rukovodeća državna službenica primitke od obnašanja navedenih funkcija nije prikazala u imovinskoj kartici, Povjerenstvo ističe kako se samo odredbe članka 10. do 14. glave III. i članaka 48. do 50. ZSSI/21-a odnose na rukovodeće državne službenike, odnosno da za istu nije moguće utvrđivati nesklad u imovini.

Povjerenstvo ističe kako se na Maricu Mikec kao Glavnu tajnicu Ministarstva kulture i medija, odnosno rukovodeću državnu službenicu ne primjenjuju odredbe ZSSI/11-a, niti ZSSI/21-a kojima su propisane zabrane i ograničenja, već samo zakonske odredbe koje se odnose na obvezu podnošenja imovinske kartice, pa se tako ne primjenjuje niti članak 14 ZSSI/11, odnosno članak 18. ZSSI/21-a koji se odnosi na iznimnu dopuštenost članstva u upravnom vijeću ustanova i zabranu primanja naknade u ovoj ulozi, zbog čega Povjerenstvo nije ovlašteno utvrđivati navode iz prijave vezano uz njezino članstvo u Upravnom vijeću Hrvatskog restauratorskog zavoda, kao niti članstvo u Kazališnom vijeću za vrijeme obnašanja dužnosti Glavne tajnice navedenog Ministarstva.

Slijedom navedenog, Povjerenstvo je donijelo odluku kao u točki I. ovog Zaključka.

 Člankom 14. stavkom 1. ZSSI/11-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, dok je stavkom 2. istoga članka propisano kako iznimno, obveznici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

 Istovjetno je propisano i odredbom članka 18. stavka 1. ZSSI/21-a.

 Sukladno članku 20. stavku 3. ZSSI/11-a odredba članka 14. ZSSI/11 ju je obvezivala i tijekom razdoblja od 12 mjeseci od prestanka obnašanja dužnosti pomoćnice ministra.

 Prema odredbi članka 22. stavka 2. ZSSI/21-a obveze iz članka 18. toga Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

 Obveznica je obnašala dužnost pomoćnice ministra od 29. studenog 2016.g. do 11. veljače 2021.g., te ju je u tom razdoblju sukladno članku 14. stavku 1. ZSSI/11-a obvezivala zabrana primanje naknade u upravnom vijeću ustanove od posebnog državnog interesa odnosno od posebnog interesa za jedinicu lokalne i područne (regionalne) samouprave, te ju je sukladno odredbi članka 20. stavka 3. ZSSI/11-a ista obvezivala tijekom razdoblja od 12 mjeseci od prestanka njezina obnašanja, konkretno od 12. veljače 2021. do 24. prosinca 2021., kada se primjenjivao ovaj Zakon.

 Naime, u odnosu na razdoblje dok je Marica Mikec obnašala dužnost pomoćnice ministra kulture i medija te tijekom 12 mjeseci nakon prestanka mandata ističe se kako je sukladno odredbi članka 14. stavka 2. ZSSI/11-a te članka 20. stavka 3. u svezi s člankom 14. stavkom 2. ZSSI/11-a ista mogla biti članica Upravnog vijeća Hrvatskog restauratorskog zavoda te Kazališnog vijeća HNK Zagreb, budući da se radi o ustanovama od posebnog državnog interesa te posebnog interesa za Grad Zagreb, ali da za navedeno nije smjela primati novčanu naknadu, osim naknade putnih i drugih opravdanih troškova.

 Budući da članak 18. ZSSI/21 propisuje navedenu zabranu primanja novčane naknade za članstvo u upravnom vijeću ustanova od posebnog interesa za vrijeme obnašanja dužnosti te nakon prestanka obnašanja dužnosti, Marica Mikec ne bi navedene iznose mogla primiti niti tijekom važenja ZSSI/21-a nakon prestanka mandata pomoćnice ministra ukoliko je u tom razdoblju imala pravo na naknadu plaću.

 Međutim, Povjerenstvo ističe kako je člankom 41. stavkom 5. ZSSI/21-a propisano da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

 Budući da je od prestanka obnašanja dužnosti pomoćnice ministra 11. veljače 2021. do dana otvaranja ovog predmeta zaprimanjem prijave mogućeg sukoba interesa od 22. studenoga 2022. prošlo više od 18 mjeseci, te da Marica Mikec nije nastavila obnašati neku drugu dužnost iz članka 3. stavaka 1. i 2. ZSSI/21-a, već je postala rukovodećom državnom službenicom, protiv iste Povjerenstvo nije ovlašteno pokrenuti postupak niti u vezi navedene okolnosti.

 Slijedom navedenog, Povjerenstvo je donijelo odluku kao u točki II. ovog Zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

 1. Rukovodeća državna službenica Marica Mikec, osobnom dostavom

 2. Podnositelju, putem dostavljene e-mail adrese

 3. Objava na internetskoj stranici Povjerenstva po urednoj dostavi obveznici

 4.Pismohrana